Diari Oficial de la Generalitat Valenciana


Sumari del DOGV 6540, del 10-06-2011 (2011/6552)

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació Joan Baptista Melià Bisbal de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6540

Data del DOGV
:   10-06-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6552


Data del document
:   19-05-2011

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

RESOLUCIÓ de 19 de maig de 2011, del conseller de Solidaritat i Ciutadania, per la qual es ratifica l'acord d'extinció i el balanç de liquidació de la Fundació Joan Baptista Melià Bisbal de la Comunitat Valenciana. [2011/6552]  
Vist l'expedient sobre ratificació pel Protectorat de l'acord d'extinció adoptat pel Patronat de la Fundació Joan Baptista Melià Bisbal de la Comunitat Valenciana, així com el balanç de liquidació aprovat pel dit òrgan de govern, resulten els següents  
  
Fets  
  
Primer. En data 20 de juliol de 2010, segons el Registre d'Entrada de la Conselleria de Justícia i Administracions Públiques, Ricard Ortiz Calatayud, vicepresident del Patronat de la Fundació Joan Baptista Melià Bisbal de la Comunitat Valenciana, d'ara en avant la Fundació, en nom i representació d'aquesta, va presentar escrit on sol·licitava del Protectorat de Fundacions la ratificació de l'acord del Patronat de la Fundació, de data 1 de juny de 2010, aprovatori de l'extinció de la Fundació, a causa de la impossibilitat de realització del fi fundacional, així com del balanç de liquidació d'aquesta.  
El dit acord consta elevat a escriptura pública en data 13 de juliol de 2010, autoritzada pel notari del Col·legi de València, Joaquín Borrell García, amb el número 1756 del seu protocol.  
  
Segon. La Fundació es va classificar, mitjançant la Resolució de 15 de maig de 2003, de la secretària general de la Conselleria de Justícia i Administracions Públiques, de caràcter cultural, sent fundadors: Joan Bta. Melià Bisbal; Gaspar Quiles Sevilla; Ricard Calatayud Ortiz i Jesús Roselló Segarra (si bé, en el certificat de l'entitat bancària, incorporat a l'escriptura pública de constitució, s'al·ludeix a un escrit de Joan Bta. Melià Bisbal).  
D'acord amb l'article 8 dels Estatuts, la Fundació té com a objectiu la promoció de la llengua catalana i de la cultura de la Comunitat Valenciana.  
El Patronat fundacional, del qual no consten variacions en el Registre de Fundacions de la Comunitat Valenciana, està compost per:   
  
President: Joan Baptista Melià Bisbal; vicepresident: Ricard Calatayud Ortiz; secretari patró: Gaspar Quiles Sevilla; tresorer patró: Jesús Roselló Segarra.  
La dotació inicial de la Fundació, en el moment de la seua constitució, era de 30.000 euros, aportats en efectiu metàl·lic pels fundadors, segons s'acredita mitjançant certificat de La Caixa, incorporat a l'escriptura de constitució.  
  
Tercer. El present expedient d'autorització porta causa del procediment d'informació prèvia, incoat pel Protectorat de Fundacions, per tal de regularitzar la situació de la Fundació o procedir a la seua extinció en data 9 de novembre de 2009. En resposta als requeriments formulats en el marc del mateix, Ricard Calatayud Ortiz i Gaspar Quiles Sevilla van manifestar, en data 10 de desembre de 2009, que:  
  
«Aquests escrits són els primers que a títol personal les persones esmentades reben de la Secretaria Autonòmica de Justícia, en relació amb la citada Fundació, ja que la recepció de correu a la seu de la Fundació estava controlada pel president i, després de la precitada defunció d'aquest, en la tardor de 2007, va estar absolutament impossible accedir a la bústia de correu i immediatament després és va procedir, juntament amb els seus representants legals a la Companyia (el finat pertanyia a la Companyia de Jesús), a resoldre la situació irregular que la Fundació tènia amb la propietat del local que ocupava: pagar el deute de lloguer pendent, buidar els locals i deixar-los lliures, tot clausurant així qualsevol possibilitat de contacte directa amb l'administració»,   
i afegien que estaven realitzant gestions per a localitzar el tercer patró i convocar reunió del Patronat, a fi d'iniciar els tràmits d'extinció de la Fundació, tal com exigeix la llei.  
Sobre la defunció del president del Patronat, Joan Baptista Melià Bisbal, en data 27 de novembre de 2007, s'adjunta a la sol·licitud de ratificació de l'extinció i liquidació el certificat de la defunció expedida pel Registre Civil.  
Quant a la causa d'extinció, d'acord amb allò que s'ha expressat en el certificat de l'acord d'extinció i liquidació i en un altre anterior, de 6 de maig de 2010, el Patronat fonamenta aquesta en la impossibilitat de realitzar els fins fundacionals, per falta de recursos econòmics, i en la defunció del president, Joan Baptista Melià Bisbal, que era «el veritable impulsor dels finalitats d'aquesta entitat».  
  
Quart. El Patronat té reconeguda, en l'article 30 dels estatuts de la Fundació, la facultat de determinar la destinació dels béns i drets resultants, de conformitat amb la legalitat vigent  
D'acord amb la documentació aportada per la Fundació, el romanent que resulta de la liquidació és la quantitat de 717 euros, per ser l'única quantia que figura en l'actiu i no existir passiu (s'adjunta factura de la notària amb el segell de «cobrat»).  
En la reunió del seu Patronat, del dia 1 de juny de 2010, aquest va acordar que el romanent de la Fundació seria entregat a la Província d'Aragó de la Companyia de Jesús, domiciliada a València, carrer la Sénia, 10, i registrada en el Ministeri de Justícia en el Registre d'Entitats Religioses amb el número 1432-aSE/B.  
En aquest sentit, s'aporta certificat de Vicente López Millán, administrador provincial de la Província d'Aragó de la Companyia de Jesús, en què consta el lliurament de 717 euros en data 18 d'octubre de 2007, en qualitat de romanent resultant de la liquidació de la Fundació Joan Baptista Melià Bisbal.   
  
Cinqué. La Secció de Comptabilitat del Servei d'Entitats Jurídiques, en data 13 de gener de 2011, ha informat favorablement sobre el present expedient.  
  
Sisé. De conformitat amb els antecedents exposats, la Comissió de Protectorat, en la seua sessió de 5 de maig de 2011, emet un informe favorable, entre altres, sobre el punt del dia corresponent a la ratificació de l'acord d'extinció, així com el balanç de liquidació, en els termes expressats en els apartats precedents.  
  
Fonaments de dret  
  
Primer. L'article 11 del Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat, així com l'article 1 del Decret 206/2009, de 13 de novembre, del Consell de la Generalitat, pel qual s'aprova el Reglament Orgànic i Funcional de la Conselleria de Justícia i Administracions Públiques, determinen que a aquesta Conselleria li correspon exercir, entre altres, les competències en matèria de fundacions.  
I l'article 2 del Decret 139/2001, de 5 de setembre, del Govern Valencià, pel qual s'aprova el Reglament de Fundacions de la Comunitat Valenciana, estableix que el Protectorat de les Fundacions de la Comunitat Valenciana és exercit per la conselleria competent en matèria de fundacions, corresponent-li al conseller/a la titularitat del Protectorat, sense perjudici de la possibilitat de la seua delegació o desconcentració.  
No obstant això, mitjançant la Resolució de 30 de juliol de 2010, de la Conselleria de Justícia i Administracions Públiques (DOCV núm. 6323), sobre delegació de competències en altres òrgans de l'administració de la Generalitat, es va disposar delegar, en el titular de la Conselleria de Solidaritat i Ciutadania, les competències del Protectorat de Fundacions no delegades en el secretari autonòmic de Justícia, entre les quals es troben les relatives a «l'extinció de les fundacions, instant, si pertoca, les corresponents accions judicials».   
  
Segon. L'article 25 de la Llei 8/1998, de 9 de desembre, de Fundacions de la Comunitat Valenciana, estableix que l'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions:  
«Article 31. Causes d'extinció  
La fundació s'extingirà:  
a) Quan expire el termini pel qual va ser constituïda.  
b) Quan s'haguera realitzat íntegrament el fet fundacional.  
c) Quan siga impossible la realització del fet fundacional, sense perjudici del que disposen els articles 29 i 30 de la present llei.  
d) Quan així resulte de la fusió, a què es refereix l'article anterior.  
  
e) Quan concórrega qualsevol altra causa prevista en l'acte constitutiu o en els estatuts.  
f) Quan concórrega qualsevol altra causa establida en les lleis.  
  
Article 32. Formes d'extinció  
1. En el supòsit del paràgraf a) de l'article anterior, la fundació s'extingirà de ple dret.  
2. En els supòsits previstos en els paràgrafs b), c) i e) de l'article anterior, l'extinció de la fundació requerirà l'acord del Patronat ratificat pel Protectorat. Si no hi haguera acord del Patronat, o aquest fóra ratificat pel Protectorat o pel Patronat, segons els casos.  
  
3. En el supòsit del paràgraf f) de l'article anterior, es requerirà una resolució judicial motivada.  
4. L'acord d'extinció o, si pertoca, la resolució judicial, s'inscriuran en el corresponent Registre de Fundacions».  
  
Tercer. Per la seua banda, l'article 26 de l'esmentada Llei 8/1998, de 9 de desembre, de Fundacions de la Comunitat Valenciana, disposa que:  
«1. L'extinció de la fundació, llevat dels supòsits en què té lloc com a conseqüència d'una fusió, determinarà l'obertura del procediment de liquidació, que serà realitzada pel Patronat de la fundació sota el control del Protectorat. El Patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Acabades les operacions, formarà l'adient balanç de liquidació, que haurà de ser aprovat pel Patronat i sotmés a la ratificació pel Protectorat. Recaiguda aquesta, es procedirà a complir el que disposa l'apartat següent per a finalitzar la liquidació. Conclosa aquesta, es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre, a què s'adjuntarà el certificat de l'acord aprovatori del balanç de liquidació, la ratificació d'aquest pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre i les operacions pendents d'execució o formalització que en resulten, hauran de ser dutes a terme pel Protectorat.  
2. Els béns i drets resultants de la liquidació es destinaran a les fundacions o a les entitats no lucratives, públiques o privades, que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen estat designats en el negoci fundacional o en els estatuts de la fundació extingida. Si no n'hi ha, aquesta destinació podrà ser decidida, en favor de les mateixes fundacions i entitats esmentades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir aqueixa comesa».  
  
Quart. Els estatuts de la Fundació, en l'article 30 disposen que,   
  
«En cas d'extinció, als béns els serà donat la destinació que el Patronat determine, d'acord amb allò ordenat per la normativa vigent; el romanent s'aplicarà, després de la liquidació, a la realització de fins d'interés general anàlegs».  
  
Cinqué. Per tot això, a la vista de la documentació presentada, i d'acord amb allò que s'ha informat per la Comissió de Protectorat de data 5 maig de 2011, no s'aprecia motiu per a la denegació de les ratificacions sol·licitades.  
  
Vistos els preceptes legals citats i la resta de generals de pertinent aplicació, resolc:  
  
Primer  
Ratificar l'acord d'extinció de la Fundació Joan Baptista Melià Bisbal de la Comunitat Valenciana, adoptat pel Patronat, així com el balanç de liquidació aprovat pel dit òrgan, ambdós en data 1 de juny de 2011, en els termes descrits en els fets tercer, quart i cinqué de la present resolució.  
  
Segon  
Inscriure en el Registre de Fundacions de la Comunitat Valenciana la ratificació de l'acord d'extinció i del balanç de liquidació de la Fundació Joan Baptista Melià Bisbal de la Comunitat Valenciana.  
Així mateix, es recorda que, d'acord amb allò que s'ha prescrit en l'article 26 de la Llei 8/1998, de 9 de desembre, de Fundacions de la Comunitat Valenciana, una vegada ratificat l'oportú balanç de liquidació pel Protectorat, i destinats els béns i drets a la Fundació o entitat sense ànim de lucre corresponent,   
«es farà constar en el Registre de Fundacions de la Comunitat Valenciana la seua baixa, a sol·licitud del Patronat, per un escrit dirigit al Registre a què s'adjuntarà el certificat de l'acord aprovatori del balanç de liquidació, la ratificació d'aquest pel Protectorat i una còpia dels documents en què s'hagen formalitzat les operacions a què es refereix l'apartat següent. No obstant això, la baixa de la fundació en el Registre i les operacions pendents d'execució o formalització que en resulten, hauran de ser dutes a terme pel Protectorat».  
  
Notifiqueu la present resolució, que és definitiva en via administrativa, amb l'advertència que en contra podrà interposar-se un recurs contenciós administratiu davant de la Sala Contenciosa Administratiu del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la seua notificació, d'acord amb el que estableix l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici de poder interposar, si pertoca, un recurs potestatiu de reposició, en el termini d'un mes davant de la consellera de Justícia i Administracions Públiques, així com qualsevol altre recurs que s'estime procedent.  
  
València, 19 de maig de 2011.- El conseller de Solidaritat i Ciutadania, p. d. (R 30.07.2010): Rafael Blasco Castany.